**Piiriveere Liideri 2017. a I vooru laekus 46 taotlust**

Piiriveere Liideri 2017. aasta I taotlusvoor oli avatud 27. veebruarist 15. märtsini. Taotlusvoorus olid avatud kõik 3 strateegia rakendamise meedet, kuhu kokku esitati 46 projektitaotlust.

Üle poolte taotlustest (nendest 25 ettevõtlussektori ning 3 mittetulundussektori taotlust) esitati ettevõtlusmeetmesse. Esitatud taotlustega soovitakse toetust enam kui 593 tuhande euro ulatuses, vooru eelarve maht on aga vaid ca 148,5 tuhat eurot. Kolm taotlejat küsib maksimaalset toetussummat – ettevõtlusmeetmes on selleks 75 tuhat eurot.

Elukeskkonna arendamise meetmesse esitati 11 mittetulundussektori, 3 kohalike omavalitsuste ning 2 ettevõtlussektori investeeringuprojekti, millega kokku küsitakse toetust ligi 114 tuhat eurot. Nimetatud meetmes on maksimaalselt lubatud toetussumma 10 tuhat eurot ning keskmine küsitava toetuse suurus on ligi 7 tuhat eurot.

Ühistegevuse projekte laekus kokku kaks, mõlemad mittetulundussektorist. Kokku taotletakse nende, erinevate organisatsioonide ühistöös läbiviidavate projektidega ligi 31 tuhandet eurot. Meetme maksimaalne lubatud toetussumma on 20 tuhat eurot.

Käesolevalt viib Piiriveere Liideri büroo läbi projektitaotluste tehnilist kontrolli. Pärast kontrolli edastatakse taotlused hindamiskomisjonile, mis teeb ettepaneku projektide paremusjärjestuse osas aprilli lõpus. Ühingu juhatuse/üldkoosoleku kinnitatud paremusjärjestus edastatakse hiljemalt 15. maiks PRIA-le, kus projektitaotlused läbivad täiendava kontrolli. Piiriveere Liideri heakskiidu saanud projektidele on PRIA-st toetuse saamise otsuseid oodata hiljemalt käesoleva aasta sügisel.

****